
ACORD 350/2006, DE 20  DE DESEMBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 04/O/2006. Connexions Ràdio Calafell.
1. Antecedents

1. El 8 de febrer de 2006 va tenir entrada en aquest Consell de l’Audiovisual de Catalunya (núm. registre 306) un escrit del portaveu del grup municipal del PSC a l’Ajuntament de Calafell, senyor Jordi Sánchez i Solsona, per tal de posar en coneixement del Consell les connexions de l’emissora municipal (Calafell Ràdio) amb RAC1 (emissora de ràdio comercial), així com el cessament per part de l’ esmentada emissora pública de les emissions dels plens de l’Ajuntament després de vint anys.
2. En resposta a aquest escrit, el Consell va acordar que s’enviés un escrit a l’operador (Calafell Ràdio) en el que se li recordés els límits i les prohibicions legals en matèria de connexions i se li comuniqués que,  a la vista de les missions de servei públic en matèria audiovisual que la Llei recomana als ens locals, la supressió de la retransmissió dels plens municipals es considerava poc recomanable.
Aquest Acord (302/2006 d’11 d’octubre) es va notificar a l’Ajuntament de Calafell,  a Calafell Ràdio i al portaveu del grup municipal del PSC, senyor Jordi Sánchez i Solsona.

3. El 22 de novembre de 2006 va tenir entrada en aquest Consell (registre 2202) un recurs potestatiu de reposició interposat per l’Ajuntament de Calafell contra l’esmentat Acord 302/2006 del Ple del Consell.
2. Consideracions jurídiques

2.1. Sobre la manca del tràmit d’audiència invocat a l’al·legació primera.
La primera al·legació del recurs es fonamenta en la suposada manca de procediment per part del Consell en l’adopció de l’Acord impugnat que, segons el recurrent,  hauria d’ésser el que estableix la Llei 30/1992, de 26 de desembre, del règim jurídic de les administracions públiques i del procediment administratiu comú (d’ara en endavant LPAC), a la qual normativa remeten els articles 3 i 3 bis de la Llei 2/2000, de 4 de maig, del Consell de l’Audiovisual de Catalunya (d’ara en endavant LCAC).
Efectivament, els articles 68 i següents de la LPAC estableixen les disposicions generals sobre els procediments administratius que es configuren mitjançant diverses fases (iniciació, ordenació, instrucció, --dins de la qual es troba el tràmit d’audiència de l’article 84, a què es refereix l’Ajuntament--, i finalització). En aquest cas però, no estem davant d’un procediment administratiu ni d’una resolució, sinó d’un escrit de resposta a les qüestions plantejades pel portaveu municipal del PSC.
Ara bé, malgrat el caràcter d’aquest escrit, és cert que en l’àmbit d’aquest Consell de l’Audiovisual de Catalunya, la resposta a aquestes qüestions ha d’adoptar el format d’un Acord, en tant en quant el Consell és un ens col·legiat i el seu òrgan de govern i de decisió és el Ple, en quina seu es prenen totes les  seves decisions (articles 8.1 i  8.3 LCAC).
Per tant, l’adopció de l’escrit mitjançant la forma d’un Acord del Ple del Consell, no només compleix les previsions establertes a la LCAC sinó que fa estèril qualsevol pretensió de nul·litat.
En qualsevol cas, el que cal tenir en compte és el contingut substantiu de l’acte,  és a dir no es tracta d’un Acord de condicions obligacionals sinó de tipus recordatori i interpretatiu, en desenvolupament de funcions que  també corresponen a aquest Consell.
2.2. Sobre les connexions amb RAC1 i el cessament de les emissions dels plens de l’Ajuntament a què es refereix l’al·legació segona.
Pel que fa a les qüestions substantives plantejades en l’al·legació segona del recurs, es fa necessari distingir dues qüestions:

a) Connexions de l’emissora amb RAC 1
Com ja es va assenyalar a l’Acord impugnat, la normativa vigent en la matèria (article 3.3 de la Llei 11/1991, de 8 d’abril, d’organització i control de les emissores municipals de radiodifusió sonora)  és clara en relació amb aquest tema: les emissores públiques en cap cas poden incorporar-se a cadenes de radiodifusió sonora; de fet, per tal d’obtenir el seu títol habilitant, els ajuntaments han d’adoptar el compromís explícit de no realitzar connexions en cadena amb emissores comercials; compromís que aquest Consell pressuposa que va adquirir l’Ajuntament en el moment oportú
. Aquesta prohibició comprèn qualsevol connexió, incloses les informatives, o, precisament, les informatives, si tenim en compte que és mitjançant aquest servei que majoritàriament el ciutadà forma la seva pròpia i lliure opinió.
En el cas de l’Acord impugnat, no es determinava la comissió de cap infracció concreta per part del recurrent. Ara bé, això no significa que si el propi Ajuntament reconeix aquest extrem davant del Consell, en el seu cas, incoar l’expedient corresponent.

b) Emissió del plens municipals 
Pel que fa a la cessació de l’emissió dels plens, l’Acord impugnat en cap moment no pretén interferir en la programació de l’emissora, com tampoc determinar que el cessament d’aquestes emissions impliquin un incompliment de la seva missió de servei públic.

En tot cas, mitjançant l’Acord ara impugnat, el Consell només recorda als interessats les missions de servei públic que la Llei de la Comunicació Audiovisual de Catalunya imposa als prestadors públics locals de l’activitat audiovisual, definides en el seu l’article 26.3, especialment el respecte al pluralisme polític, social i cultural així com la difusió de l’activitat del Parlament, dels grups parlamentaris, de les organitzacions  polítiques i socials i dels agents socials a Catalunya.  
Així doncs, tenint en compte la definició de les esmentades missions de servei públic i el fet que les emissions dels plens s’hagin realitzat durant molts anys a Calafell Ràdio, sembla que la pròpia lògica del servei avala la conveniència de mantenir les emissions.
Per tot l’exposat, el Ple del Consell de Audiovisual de Catalunya adopta els següents:

ACORDS
1. Desestimar el recurs de reposició interposat pel senyor Joan Olivella i Ricart, actuant en la seva qualitat d’alcalde de l’Ajuntament de Calafell contra l’Acord  302/2006, d’11 d’octubre de 2006  del Ple del Consell de l’Audiovisual de Catalunya, mitjançant el qual es van respondre diverses qüestions plantejades pel grup municipal del PSC en relació amb l’emissora municipal de ràdio, titularitat del recurrent.
2. Notificar aquest Acord a l’Ajuntament recurrent, a Calafell Ràdio i al portaveu del grup municipal del PSC, senyor Jordi Sánchez i Solsona.

Barcelona,  20 de desembre de 2006.
Josep M. Carbonell i Abelló 


Rafael Jorba i Castellví

President





Conseller secretari

� L’article 2.c del Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència estableix que el municipi sol·licitant inclourà aquest compromís de manera explícita en la corresponent memòria que ha de presentar amb la sol·licitud.

